**การศึกษาแรงจูงใจในการเลือกเรียนวิชาโทภาษาจีนของนักศึกษา**

**คณะศิลปศาสตร์ มหาวิทยาลัยนราธิวาสราชนครินทร์**

**A Study of Motivation for Students in Choosing to Studying Chinese Minor at the Faculty of Liberal Arts, Princess of Naradhiwas University**

กมลรัตน์ หาญสกุลวัฒน์1\* ปารีซะ รักเกื้อ2 อาอีส๊ะ มามุ3

1,2,3คณะศิลปศาสตร์ มหาวิทยาลัยนราธิวาสราชนครินทร์ นราธิวาส 96000

\*E-mail: kamolrat.h@pnu.ac.th

**บทคัดย่อ**

การวิจัยครั้งนี้เป็นการวิจัยเชิงสำรวจ โดยมีวัตถุประสงค์ 1) เพื่อศึกษาแรงจูงใจในการเลือกเรียนวิชาโทภาษาจีนของนักศึกษา คณะศิลปศาสตร์ มหาวิทยาลัยนราธิวาสราชนครินทร์ 2) เพื่อเปรียบเทียบแรงจูงใจการเลือกเรียนวิชาโทภาษาจีนของนักศึกษา 3) เพื่อศึกษาข้อเสนอแนะและส่งเสริมแรงจูงใจของนักศึกษาในการเรียนวิชาโทภาษาจีน 4) เพื่อเป็นแนวทางในการพัฒนาการเรียนการสอนวิชาโทภาษาจีน

กลุ่มตัวอย่างคือ นักศึกษาชั้นปีที่ 3 และนักศึกษาชั้นปีที่ 4 จำนวน 58 คน ลงทะเบียนเรียนวิชาโทภาษาจีนของคณะศิลปศาสตร์ มหาวิทยาลัยนราธิวาสราชนครินทร์ โดยเลือกแบบเฉพาะเจาะจง เครื่องมือที่ใช้ในการวิเคราะห์คือแบบสอบถามประมาณค่า 5 ระดับ ใช้สถิติเชิงพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน และทดสอบสมมติฐาน ใช้สถิติวิเคราะห์เชิงอนุมาน ได้แก่ การทดสอบค่าที แบบอิสระต่อกัน

ผลการวิจัยพบว่า 1) แรงจูงใจภายในส่งผลต่อการเลือกเรียนหลักสูตรวิชาโทภาษาจีนของนักศึกษามากที่สุด โดยด้านการวางแผนชีวิตมีค่าเฉลี่ยเท่ากับ 4.25 2) การเปรียบเทียบแรงจูงใจพบว่า ระดับชั้นการศึกษาที่แตกต่างกัน มีผลต่อแรงจูงใจภายนอก ด้านสถานศึกษา อย่างมีนัยสำคัญทางสถิติที่ระดับ 0.05 นอกจากนี้ผู้เรียนมีข้อเสนอแนะและความคาดหวังในการเรียนภาษาจีนอยู่ค่อนข้างมาก เช่น อยากให้มีกิจกรรมเพิ่มเติมและเรียนรู้วัฒนธรรมจีนมากขึ้น ซึ่งผลดังกล่าวสามารถนำมาเป็นแนวทางในการพัฒนาหลักสูตรวิชาโทภาษาจีนของคณะศิลปศาสตร์ มหาวิทยาลัยนราธิวาสราชนครินทร์ต่อไปได้

***คำสำคัญ****:*แรงจูงใจ, การเลือก, วิชาโท, ภาษาจีน

**Abstract**

The study was a survey research. The purposes of this research were 1) to explore the factors influencing of students’ choosing to study Chinese Minor at Faculty of Liberal Arts, Princess of Naradhiwas University, 2) to compare the factors that affected students' choice of Chinese Minor, 3) to examine the suggestion and expectation of students toward Chinese Minor, and 4) to use as a guideline for the development of Chinese Minor curriculum.

The sample consisted of 58 3rd- year students and 4th-year students who enrolled in Chinese Minor at Faculty of Liberal Arts, Princess of Naradhiwas University, selected by purposive sampling. The major research instrument was a 5-Likert scale questionnaire. Data were analyzed through descriptive statistics including percentage, frequency, mean and standard deviation as well as inferential statistics, including statistics Independent T-test.

The results showed that 1) learners were motivated to take Chinese Minor by intrinsic reason, especially life planning with a mean of 4.25 2) When taking students’ personal information into consideration, it was found that different levels of Education affected the external motivation, that was the educational institution, difference Significant statistic 0.05. Furthermore, learners expected more activities and more Chinese culture. However, this results can be used as a guideline for further development in Chinese Minor curriculum at Faculty of Liberal Arts, Princess of Naradhiwas University.

***Keywords****:* Motivation, Choosing, Minor Subjects, Chinese Language

**บทนำ**

ในปัจจุบันภาษาจีนเริ่มเข้ามามีบทบาทและความสำคัญในชีวิตประจำวันมากขึ้น การเรียนรู้ภาษาจีนจึงไม่ใช่~~แค่~~เพื่อการติดต่อสื่อสารเพียงอย่างเดียว แต่ยังช่วยเพิ่มโอกาสและสร้างความก้าวหน้าในอนาคตอีกด้วย ด้วยเหตุนี้กระแสนิยมในการเรียนภาษาจีนจึงเป็นที่พูดถึงและถูกให้ความสำคัญไม่แพ้ภาษาอังกฤษ อย่างเช่น มหาวิทยาลัยต่าง ๆ ที่~~ได้มีการ~~จัดการเรียนการสอนด้านภาษาจีน เพื่อรองรับความต้องการของผู้เรียน และความต้องการของตลาดแรงงาน ~~ทั้งนี้~~ คณะศิลปศาสตร์ มหาวิทยาลัยนราธิวาสราชนครินทร์ได้เล็งเห็นถึงความสำคัญนี้เช่นกัน จึงเปิดหลักสูตรวิชาโทภาษาจีนให้แก่นักศึกษาของคณะฯ พบว่าหลักสูตรวิชาโทภาษาจีนได้รับความนิยมสูงสุดในการเลือกเรียนวิชาโทของนักศึกษา

ดังนั้นผู้วิจัยจึงสนใจที่จะศึกษาแรงจูงใจในการเลือกเรียนวิชาโทภาษาจีนของนักศึกษา และหาแนวทางในการส่งเสริมแรงจูงใจสูงสุดในการเรียนภาษาจีนและพัฒนาความสามารถในการใช้ภาษาจีนของนักศึกษา อีกทั้งยังเป็นการพัฒนาแนวทางการเรียนการสอนหลักสูตรวิชาโทภาษาจีนให้แก่คณะศิลปศาสตร์ มหาวิทยาลัยนราธิวาสราชนครินทร์ เพื่อให้สอดคล้องกับความคาดหวังของนักศึกษามากที่สุด ทั้งยังสามารถเป็นคลังข้อมูลให้กับสถาบันศึกษาแห่งอื่นอีกด้วย

**วัตถุประสงค์การวิจัย**

1.เพื่อศึกษาแรงจูงใจในการเลือกเรียนวิชาโทภาษาจีนของนักศึกษา คณะศิลปศาสตร์ มหาวิทยาลัยนราธิวาสราชนครินทร์

2.เพื่อเปรียบเทียบแรงจูงใจการเลือกเรียนวิชาโทภาษาจีนของนักศึกษา จำแนกตามสาขาวิชา ระดับชั้นการศึกษา และเชื้อสาย

3.เพื่อศึกษาข้อเสนอแนะและส่งเสริมแรงจูงใจของนักศึกษาในการเรียนวิชาโทภาษาจีน

4.เพื่อเป็นแนวทางในการพัฒนาการเรียนการสอนวิชาโทภาษาจีน

**การดำเนินการวิจัย**

**1.ขอบเขตด้านกลุ่มเป้าหมาย**

กลุ่มเป้าหมายในงานวิจัยครั้งนี้คือ นักศึกษาคณะศิลปศาสตร์ มหาวิทยาลัยนราธิวาสราชนครินทร์ที่ลงทะเบียนเรียนวิชาโทภาษาจีน รวมทั้งสิ้น จำนวน 58 คน โดยเลือกแบบเฉพาะเจาะจง

**2.เครื่องมือที่ใช้ในการวิจัย**

เครื่องมือที่ใช้ในการเก็บรวบรวมข้อมูลเป็นแบบสอบถาม (Questionnaire) สำหรับนักศึกษา แบ่งออกเป็น 4 ส่วน จำนวน 37 ข้อ ดังนี้

ส่วนที่ 1 แบบสอบถามข้อมูลทั่วไป ได้แก่ เพศ สาขาวิชา ระดับชั้นการศึกษา และเชื้อสาย ลักษณะคำถามเป็นคำถามปลายปิด แบบสำรวจรายการ (Checklist)

ส่วนที่ 2-3 แบบสอบถามแรงจูงใจภายนอกและแรงจูงใจภายในในการเลือกเรียนวิชาโทภาษาจีน เป็นแบบสอบถามชนิดมาตราส่วนประมาณค่า (Rating Scale) ของลิเคิร์ท (Likert’s Rating Scale) มี 5 ระดับ

ส่วนที่ 4 แบบสอบถามปลายเปิด เพื่อให้ผู้ตอบแบบสอบถามให้ข้อเสนอแนะเพิ่มเติม

**3.การทดสอบเครื่องมือที่ใช้ในการศึกษา**

ในการตรวจสอบคุณภาพของเครื่องมือ ผู้วิจัยได้ส่งแบบสอบถามนำเสนออาจารย์ท่านอื่นในมหาวิทยาลัยฯ เพื่อตรวจสอบความครอบคลุมและชัดเจนของเนื้อหา เมื่อปรับปรุงแบบสอบถามเป็นที่เรียบร้อย ~~ทำการ~~จึงนำเสนอแก่ผู้ทรงคุณวุฒิ จำนวน 4 ท่าน เพื่อตรวจสอบความถูกต้อง ความเหมาะสม และความเที่ยงตรงตามเนื้อหา (Content Validity) โดยใช้ IOC จากผลการวิเคราะห์ได้ข้อคำถามที่มีค่า IOC ตั้งแต่ 0.75-1.0 จากนั้นนำแบบสอบถามที่แก้ไขตามคำแนะนำของผู้ทรงคุณวุฒิไปหาคุณภาพ ความเชื่อมั่น โดยทดลอง (try out) กับประชากรที่มีลักษณะใกล้เคียงกับกลุ่มตัวอย่างที่ศึกษาจำนวน 15 คน

**4.การเก็บรวบรวมข้อมูล**

ในการเก็บรวบรวมข้อมูล ผู้วิจัยได้ดำเนินการตามขั้นตอนดังนี้

1) การสำรวจเอกสาร ผู้วิจัยได้เก็บรวบรวมข้อมูลที่เกี่ยวข้องกับเรื่องที่วิจัยจากหนังสือ ตำราวิชาการ ผลงานวิจัย บทความ ซึ่งสามารถค้นคว้าได้จากแหล่งต่าง ๆ และนำมาสร้างเป็นแบบสอบถาม

2) การสำรวจออนไลน์ ผู้วิจัยนำแบบสอบถามที่สมบูรณ์แล้วส่งให้กับนักศึกษาผ่านทาง Google Form ในเดือนเมษายน โดยได้แบบสอบถามที่สมบูรณ์รวมทั้งสิ้น จำนวน 58 ชุด คิดเป็นร้อยละ 100

**5.การวิเคราะห์ข้อมูลและสถิติที่ใช้ในการวิเคราะห์**

ใช้สถิติเชิงพรรณนาในการวิเคราะห์ข้อมูล ดังนี้

1) วิเคราะห์ข้อมูลทั่วไปของผู้ตอบแบบสอบถามโดยการใช้ค่าร้อยละ (Percentage)

2) เพื่อศึกษาแรงจูงใจในการเลือกเรียนวิชาโทภาษาจีน คณะศิลปศาสตร์ มหาวิทยาลัยนราธิวาสราชนครินทร์ในแต่ละด้านโดยรวม ใช้การวิเคราะห์หาค่าคะแนนเฉลี่ย (Mean) และค่าความเบี่ยงเบนมาตรฐาน (S.D)

3) เพื่อเปรียบเทียบความแตกต่างของข้อมูลทั่วไปของกลุ่มตัวอย่างกับแรงจูงใจการเลือกในเรียนวิชาโทภาษาจีนของนักศึกษา ใช้การทดสอบค่าที t-test (Independent samples) แบบอิสระต่อกัน

**ผลการวิจัย**

1.ผลการวิเคราะห์จำนวน ร้อยละของข้อมูลทั่วไปในกลุ่มตัวอย่างส่วนใหญ่เป็นนักศึกษาเพศหญิง จำนวน 58 คน (ร้อยละ 100) เมื่อพิจารณาถึงสาขาวิชาพบว่า นักศึกษาส่วนใหญ่เป็น นักศึกษาสาขาวิชาภาษาอังกฤษ จำนวน 48 คน (ร้อยละ 82.80) สาขาวิชาภาษามลายู จำนวน 10 คน (ร้อยละ 17.20) เป็นนักศึกษาที่เรียนอยู่ในระดับชั้นปีที่ 3 จำนวน 29 คน (ร้อยละ 50) นักศึกษาชั้นปีที่ 4 จำนวน 29 คน (ร้อยละ 50) นักศึกษาที่ไม่มีเชื้อสายจีน จำนวน 54 คน (ร้อยละ 93.10) และนักศึกษาที่มีเชื้อสายจีน จำนวน 4 คน (ร้อยละ 6.90)

2.ผลการวิเคราะห์ข้อมูลเกี่ยวกับแรงจูงใจในการเลือกเรียนวิชาโทภาษาจีน ตามความมุ่งหมายของการวิจัยข้อที่ 1 พบว่า แรงจูงใจภายในส่งผลต่อการเลือกเรียนหลักสูตรวิชาโทภาษาจีนของนักศึกษามากที่สุด โดยเรียงค่าเฉลี่ยจากมากไปน้อย ดังนี้ ด้านการวางแผนชีวิต ( = 4.25, *S.D.*= 0.51) ด้านความต้องการเดินทางไปประเทศจีน ( = 4.20, *S.D.*= 0.64) ด้านความสนใจส่วนตัว ( = 4.20, *S.D.*= 0.49) และแรงจูงใจภายนอกที่ส่งผลมากที่สุด ได้แก่ ด้านสถานศึกษา ( = 4.15, S.D.= 0.36)

3.ผลการวิเคราะห์ข้อมูลเกี่ยวกับแรงจูงใจภายนอก ในการเลือกเรียนวิชาโทภาษาจีน ตามความมุ่งหมายของการวิจัยข้อที่ 1 พบว่า แรงจูงใจในแต่ละด้านโดยรวมจัดอยู่ในระดับมาก เมื่อพิจารณาเป็นรายด้านพบว่า 3 อันดับแรกอยู่ในด้านสถานศึกษาทั้งหมด โดยเรียงค่าเฉลี่ยจากมากไปน้อย ได้แก่ อาจารย์ผู้สอนวิชาโทภาษาจีน มีความน่าเชื่อถือ ทางด้านความรู้ความสามารถและบุคลิกภาพ ( = 4.40, *S.D.*= 0.49*)* รองลงมาคือ การจัดการเรียนการสอนมีกิจกรรมให้เข้าร่วมหลากหลายรูปแบบ เช่น การตัดกระดาษ การแสดงรำพัดจีน และการทำอาหารจีน เป็นต้น ( = 4.33, *S.D.*= 0.54 ) หลักสูตรวิชาโทภาษาจีนมีความน่าสนใจและนำไปใช้ได้จริง ( = 4.29, *S.D.*= 0.36) แรงจูงใจระดับปานกลางคือ ด้านค่านิยม สังคมและเศรษฐกิจ ได้แก่ เรียนตามกระแสเพื่อนในกลุ่ม (= 2.93, *S.D.*= 1.07) และการมีเพื่อนหรือคนรู้จักเป็นคนจีน มีค่าเฉลี่ย ( = 3.16, *S.D.*= 0.93)

4.ผลการวิเคราะห์ข้อมูลเกี่ยวกับแรงจูงใจภายใน ในการเลือกเรียนวิชาโทภาษาจีน ตามความมุ่งหมายของการวิจัยข้อที่ 1 พบว่า แรงจูงใจในแต่ละด้านโดยรวมจัดอยู่ในระดับมาก เมื่อพิจารณาเป็นรายด้านพบว่าระดับมากที่สุด คือ ด้านความต้องการเดินทางไปประเทศจีน ได้แก่ อยากเดินทางไปท่องเที่ยวที่ประเทศจีน มีค่าเฉลี่ยสูงสุด ( = 4.60, *S.D.*= 0.70) รองลงมาคือด้านความสนใจส่วนตัว ได้แก่ มีความสนใจในสถานที่ท่องเที่ยวในประเทศจีน ( = 4.55, *S.D.*= 0.57)

5.ผลการเปรียบเทียบข้อมูลทั่วไปของกลุ่มตัวอย่างกับแรงจูงใจในการเลือกเรียนวิชาโทภาษาจีน ตามความมุ่งหมายของการวิจัยข้อที่ 2 พบว่าระดับชั้นการศึกษาที่แตกต่างกัน มีผลต่อแรงจูงใจภายนอก ด้านสถานศึกษา โดยมีค่า t-test เท่ากับ -1.78 อย่างมีนัยสำคัญทางสถิติที่ระดับ 0.05 ส่วนข้อมูล สาขาวิชาและเชื้อสายไม่แตกต่างกัน

6.ผลจากการทำแบบสอบถามปลายเปิด พบว่าผู้เรียนมีข้อเสนอแนะและความคาดหวังในการเรียนภาษาจีนอยู่ค่อนข้างมากโดยส่วนใหญ่แสดงความคิดเห็นในด้านสถานศึกษา เช่น ต้องการให้มีกิจกรรมเพิ่มมากขึ้น เปิดภาษาจีนเป็นวิชาเอก ต้องการมีอาจารย์เชื้อสายจีนโดยตรงมาสอน สนับสนุนเรื่องทุนแลกเปลี่ยนในประเทศจีน และต้องการเรียนรู้ประเพณีและวัฒนธรรมของประเทศจีนให้มากขึ้น

**อภิปรายผล**

1.จากผลการวิจัย แรงจูงใจในการเลือกเรียนวิชาโทภาษาจีนของนักศึกษา คณะศิลปศาสตร์ มหาวิทยาลัยนราธิวาสราชนครินทร์ โดยรวมอยู่ในระดับมาก ~~ทั้งนี้~~อาจเป็นเพราะว่า กระแสนิยมจีนเป็นเหตุให้นักศึกษาต้องการที่จะสร้างเครือข่ายทางสังคมใหม่ เพื่อพัฒนาตนเองและสามารถนำภาษาจีนไปใช้ในการประกอบอาชีพในอนาคต ดังที่ สพอลดิง (Spaulding) กล่าวว่า แรงจูงใจภายในเป็นสิ่งผลักดันจากภายในตัวบุคคล โดยมิได้มีบุคคลอื่นมาเกี่ยวข้อง สิ่งต่าง ๆ ดังกล่าวนี้มีอิทธิพลต่อพฤติกรรมค่อนข้างถาวร ซึ่งสอดคล้องกับผลงานวิจัยของ PENG LITING (2557-36) ทำการศึกษาเรื่อง แรงจูงใจในการเรียนวิชาภาษาจีนของนักศึกษามหาวิทยาลัยสยาม พบว่า ด้านการวางแผนชีวิตส่งผลต่อแรงจูงใจมากที่สุด โดยกลุ่มตัวอย่างมีระดับความต้องการในการหาอาชีพที่ดีกว่าในอนาคต ซึ่งไม่สอดคล้องกับผลงานวิจัยของ สิริกานดา คุณมั่ง (2562-10) ที่ได้วิจัยปัจจัยที่มีอิทธิพลต่อการตัดสินใจเลือกเรียนภาษาจีนในโรงเรียนกวดวิชาพัฒนศึกษาถาวร (กาลิเลโอ สาขามีนบุรี) พบว่าด้านเศรษฐกิจ ด้านสังคม ด้านค่านิยมมีอิทธิพลต่อการตัดสินใจเลือกเรียนโรงเรียนกวดวิชาของผู้เรียน

**2.** เพื่อเปรียบเทียบแรงจูงใจในการเลือกเรียนวิชาโทภาษาจีนของนักศึกษา เมื่อจำแนกตามข้อมูลทั่วไป ได้แก่ เพศ สาขาวิชา เชื้อสาย พบว่าไม่มีความแตกต่างกัน ยกเว้นระดับชั้นการศึกษาที่แตกต่างกัน มีแรงจูงใจภายนอก ด้านสถานศึกษาที่แตกต่างกัน ซึ่งสอดคล้องกับผลงานวิจัยของ ณิชาภัทร จาวิสูตร อัจฉรา วัฒนาณรงค์ สุวพร ตั้งสมวรพงษ์ (2556-75) พบว่านิสิตชั้นปีต่างกันมีความคิดเห็นต่อการจัดการเรียนการสอนหลักสูตรศิลปศาสตร์บัณฑิต สาขาวิชาภาษาจีน คณะมนุษยศาสตร์ มหาวิทยาลัยศรีนครินทรวิโรฒแตกต่างกัน อาจเป็นเพราะว่า นักศึกษาชั้นปีที่ 4 มีความคาดหวังต่อหลักสูตรวิชาโทภาษาจีนมากขึ้น และมองอนาคตเห็นภาพชัดกว่านักศึกษาชั้นปีที่ 3

**ข้อเสนอแนะ**

**1.ข้อเสนอแนะในการนำผลวิจัยไปใช้**

1) ด้านการวางแผนชีวิต สาขาวิชาภาษาจีน ควรสร้างความมั่นใจให้แก่นักศึกษา ด้วยการพัฒนาหลักสูตร กิจกรรม และแนะแนวทางการศึกษา เพื่อเตรียมความพร้อมในการนำภาษาจีนไปใช้ในอนาคต เช่น หาช่องทางการสมัครสอบ HSK หาทุนการแลกเปลี่ยนในประเทศจีน เพื่อเตรียมความพร้อมให้แก่นักศึกษาเพื่อเข้าสู่ช่วงแห่งการทำงานและเครือข่ายสังคมใหม่

2) ด้านสถานศึกษา ได้แก่ อาจารย์ผู้สอนและกิจกรรมการเรียนการสอน อาจารย์ผู้สอนควรมีการพัฒนาตนเองอย่างต่อเนื่อง มีความน่าเชื่อถือ พร้อมทั้งสนับสนุนและให้คำปรึกษาแก่นักศึกษา เช่น จัดกิจกรรมการเรียนการสอนภาษาจีน นำนักศึกษาเข้าร่วมกิจกรรมการประกวดแข่งขันทักษะทางภาษาจีน นำสื่อและแหล่งเรียนรู้ภาษาจีนมาปรับใช้ในการเรียนการสอน เช่น แนะนำสถานที่ท่องเที่ยวในประเทศจีน โดยผ่านทาง ช่องยูทูป ซีรีส์จีน เพลงจีน ซึ่งสอดคล้องกับแรงจูงใจด้านความต้องการเดินทางไปประเทศจีนและความสนใจในสถานที่ท่องเที่ยวในประเทศจีน ที่นักศึกษาให้ความสนใจในระดับมากที่สุด

3) สาขาวิชาภาษาจีน สามารถเขียนโครงการและจัดกิจกรรมให้นักศึกษามีช่องทางในการติดต่อ พูดคุยกับเจ้าของภาษา เช่น โครงการแลกเปลี่ยนวัฒนธรรม ด้วยการเรียนออนไลน์กับอาจารย์เจ้าของภาษา

**2.ข้อเสนอแนะสำหรับการทำวิจัยครั้งต่อไป**

1) ควรศึกษาข้อมูลทั่วไปของกลุ่มตัวอย่างให้มากขึ้น เพื่อเปรียบเทียบ และแสดงความสัมพันธ์ระหว่างตัวแปรต้นและตัวแปรตามให้ครอบคลุม ~~มีส่วนช่วย~~เพื่อให้งานวิจัยมีประสิทธิภาพมากขึ้น

2) ควรมีการสัมภาษณ์เชิงลึกในเรื่องระดับชั้นการศึกษาที่แตกต่างกัน มีผลต่อแรงจูงใจภายนอกในด้านสถานศึกษาที่แตกต่างกัน เพื่อศึกษาความคิดเห็นของนักศึกษาให้มากขึ้น

**กิตติกรรมประกาศ**

งานวิจัยฉบับนี้สำเร็จลุล่วงได้ด้วยดี ผู้วิจัยขอขอบคุณอาจารย์คณะศิลป~~ะ~~ศาสตร์ มหาวิทยาลัยนราธิวาสราชนครินทร์ และผู้ทรงคุณวุฒิทุกท่านที่ได้กรุณาสละเวลาให้คำปรึกษาและข้อเสนอแนะ ซึ่งเป็นประโยชน์อย่างยิ่งต่อการศึกษางานวิจัยในครั้งนี้ และขอขอบคุณนักศึกษาของคณะฯ ทุกคนที่ให้ความร่วมมือให้ข้อมูลในการทำวิจัยในครั้งนี้เป็นอย่างดี

**เอกสารอ้างอิง**

ณิชาภัทร จาวิสูตร อัจฉรา วัฒนาณรงค์ สุวพร ตั้งสมวรพงษ์. (2556). การจัดการเรียนการสอนหลักสูตรศิลปศาสตรบัณฑิต สาขาวิชาภาษาจีน คณะมนุษยศาสตร์ มหาวิทยาลัยศรีนครินทรวิโรฒ ตามความคิดเห็นของนิสิต. วารสารศรีนครินทรวิโรฒวิจัยและพัฒนา (สาขามนุษยศาสตร์และสังคมศาสตร์), 5(9),67-80.

ไพศาล สุขใจรุ่งวัฒนา. (2562). การศึกษาปัจจัยที่ส่งผลต่อพฤติกรรมการเรียนวิชาภาษาจีนของนักศึกษามหาวิทยาลัยมหิดล. วารสารมนุษยศาสตร์และสังคมศาสตร์, 13(1), 90-99.

วรทา รุ่งบานจิตและคณะ. (2559). แรงจูงใจในการเรียนวิชาภาษาจีนของนักศึกษา มหาวิทยาลัยราชภัฏยะลา (รายงานวิจัย). ยะลา: มหาวิทยาลัยราชภัฏยะลา.

สิริกานดา คุณมั่ง. (2562). ปัจจัยที่มีอิทธิพลต่อการตัดสินใจเลือกเรียนภาษาจีนในโรงเรียนกวดวิชาพัฒนศึกษาถาวร (กาลิเลโอ สาขามีนบุรี) (รายงานวิจัย). กรุงเทพมหานคร: มหาวิทยาลัยรามคำแหง.

PENG LITING. (2557). ปัจจัยที่ส่งผลต่อแรงจูงใจในการเรียนวิชาภาษาจีนของนักศึกษามหาวิทยาลัยสยาม. กระแสวัฒนธรรม, 15(28), 27-38.